สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 14 ก.พ.60
15 ก.พ. 2560

ดัชนีดาวโจนส์ตลาดหุ้นนิวยอร์กปิดบวก เมื่อคืนนี้ (14 ก.พ.) โดยดัชนีหลักทั้ง 3 ดัชนีทำสถิติปิดที่ระดับสูงสุดติดต่อกันเป็นวันที่ 4 เนื่องจากหุ้นกลุ่มธนาคารทะยานขึ้นอย่างแข็งแกร่ง ขานรับถ้อยแถลงของนางเจเน็ต เยลเลน ประธานธนาคารกลางสหรัฐ (เฟด) ที่ส่งสัญญาณการปรับขึ้นอัตราดอกเบี้ย ในการแถลงรอบครึ่งปีต่อสภาคองเกรสเมื่อวานนี้ โดยประธานเฟดระบุว่า การประวิงเวลาในการปรับขึ้นอัตราดอกเบี้ยนานเกินไปนั้น อาจจะส่งผลกระทบต่อเศรษฐกิจ
ดัชนีเฉลี่ยอุตสาหกรรมดาวโจนส์ปิดที่ 20,504.41 จุด เพิ่มขึ้น 92.25 จุด หรือ +0.45% ดัชนี NASDAQ ปิดที่ 5,782.57 จุด เพิ่มขึ้น 18.61 จุด หรือ +0.32% และดัชนี S&amp;P500 ปิดที่ 2,337.58 จุด เพิ่มขึ้น 9.33 จุด หรือ +0.40%
 
ตลาดหุ้นยุโรปปิดเกือบทรงตัว เมื่อคืนนี้ (14 ก.พ.) หลังจากสำนักงานสถิติแห่งสหภาพยุโรป (ยูโรสแตท) เปิดเผยว่า เศรษฐกิจยูโรโซนในไตรมาส 4/2559 มีการขยายตัวที่ต่ำกว่าตัวเลขประมาณการเบื้องต้น ขณะที่เศรษฐกิจของเยอรมนีขยายตัวต่ำกว่าการคาดการณ์ของนักวิเคราะห์ในไตรมาสดังกล่าวเช่นกัน
ดัชนี Stoxx Europe 600 ปรับตัวขึ้น 0.07 จุด ปิดที่ 370.20 จุด
ดัชนี DAX ตลาดหุ้นเยอรมันปิดที่ 11,771.81 จุด ลดลง 2.62 จุด หรือ -0.02% ดัชนี FTSE 100 ตลาดหุ้นลอนดอนปิดที่ 7,268.56 จุด ลดลง 10.36 จุด หรือ -0.14% ดัชนี CAC-40 ตลาดหุ้นฝรั่งเศสปิดที่ 4,895.82 จุด เพิ่มขึ้น 7.63 จุด หรือ +0.16%
 
ตลาดหุ้นลอนดอนปิดในแดนลบ เป็นครั้งแรกในรอบ 6 วันทำการเมื่อคืนนี้ (14 ก.พ.) โดยนักลงทุนผิดหวังข้อมูลเงินเฟ้อของอังกฤษที่ต่ำกว่าคาดการณ์ นอกจากนี้ ตลาดยังมีแรงฉุดจากข่าวผลประกอบการที่ย่ำแย่ของบริษัทจดทะเบียนบางแห่ง
ดัชนี FTSE 100 ลดลง 10.36 จุด หรือ -0.14% ปิดที่ 7,268.56 จุด
 
สัญญาทองคำตลาดนิวยอร์กปิดลบ เมื่อคืนนี้ (14 ก.พ.) โดยได้รับแรงกดดันจากการแข็งค่าของสกุลเงินดอลลาร์ และหลังจากที่นางเจเน็ต เยลเลน ประธานธนาคารกลางสหรัฐ (เฟด) ได้ส่งสัญญาณการปรับขึ้นอัตราดอกเบี้ย ในการแถลงรอบครึ่งปีต่อสภาคองเกรสเมื่อวานนี้
สัญญาทองคำตลาด COMEX (Commodity Exchange) ส่งมอบเดือนเม.ย.ลดลง 40 เซนต์ หรือ 0.03% ปิดที่ 1,225.40 ดอลลาร์/ออนซ์
สัญญาโลหะเงินส่งมอบเดือนมี.ค.เพิ่มขึ้น 6.8 เซนต์ หรือ 0.4% ปิดที่ 17.889 ดอลลาร์/ออนซ์
สัญญาพลาตินัมส่งมอบเดือนเม.ย.เพิ่มขึ้น 1.90 ดอลลาร์ หรือ 0.2% ปิดที่ 1,002.20 ดอลลาร์/ออนซ์
สัญญาพัลลาเดียมส่งมอบเดือนมี.ค.พุ่งขึ้น 5.95 ดอลลาร์ หรือ 0.8% ปิดที่ 780.90 ดอลลาร์/ออนซ์
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวก เมื่อคืนนี้ (14 ก.พ.) หลังจากมีรายงานว่า การผลิตน้ำมันดิบของกลุ่มประเทศผู้ส่งออกน้ำมัน (โอเปก) ปรับตัวลดลงในเดือนม.ค. ซึ่งสะท้อนให้เห็นว่า ประเทศสมาชิกโอเปกให้ความร่วมมือในการปรับลดกำลังการผลิตตามข้อตกลง
สัญญาน้ำมันดิบ WTI ส่งมอบเดือนมี.ค.เพิ่มขึ้น 27 เซนต์ หรือ 0.5% ปิดที่ 53.20 ดอลลาร์/บาร์เรล
สัญญาน้ำมันดิบเบรนท์ส่งมอบเดือนเม.ย.เพิ่มขึ้น 38 เซนต์ หรือ 0.7% ปิดที่ 55.97 ดอลลาร์/บาร์เรล
สัญญาน้ำมันดิบ WTI ปิดบวกติดต่อกันเป็นวันที่ 5 เมื่อคืนนี้ ขานรับสัญญาณที่บ่งชี้ว่า ประเทศสมาชิกโอเปกให้ความร่วมมือในการปรับลดกำลังการผลิตตามข้อตกลง
 
ค่าเงินสกุลดอลลาร์สหรัฐทะยานขึ้น เมื่อเทียบกับสกุลเงินหลักๆเกือบทั้งหมด ในการซื้อขายที่ตลาดนิวยอร์กเมื่อคืนนี้ (14 ก.พ.) ด้วยแรงหนุนจากถ้อยแถลงของนางเจเน็ต เยลเลน ประธานธนาคารกลางสหรัฐ (เฟด) ที่ส่งสัญญาณการปรับขึ้นอัตราดอกเบี้ย ในการแถลงรอบครึ่งปีต่อสภาคองเกรสเมื่อวานนี้ โดยประธานเฟดระบุว่า การประวิงเวลาในการปรับขึ้นอัตราดอกเบี้ยนานเกินไปนั้น อาจจะส่งผลกระทบต่อเศรษฐกิจ
ดอลลาร์สหรัฐแข็งค่าขึ้นเมื่อเทียบกับเยน ที่ระดับ 114.19 เยน จากระดับ 113.63 เยน และแข็งค่าขึ้นเมื่อเทียบกับฟรังก์สวิส ที่ระดับ 1.0070 ฟรังก์สวิส จากระดับ 1.0053 ฟรังก์สวิส
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.0574 ดอลลาร์ จากระดับ 1.0601 ดอลลาร์ ในขณะที่ปอนด์อ่อนค่าลงแตะ 1.2471 ดอลลาร์จากระดับ 1.2527 ดอลลาร์ และดอลลาร์ออสเตรเลีย แข็งค่าขึ้นที่ระดับ 0.7651 ดอลลาร์ จากระดับ 0.7650 ดอลลาร์